खुफिया कैमरे से मासूमों की बिना कपड़ों की तस्वीरें लेते, 'मुलाकात' कराने की कीमत बताते
Uganda Call Centre Racket (Child Pornography) Case द वॉल स्ट्रीट जनरल, स्टैनफोर्ड यूनिवर्सिटी और मेसाचुसेट्स एमहर्स्ट यूनिवर्सिटी की साझा रिसर्च में कहा गया है कि
हाल ही में दिल्ली पुलिस की स्पेशल सेल ने अमेरिका की संघीय जांच एजेंसी (FBI) और इंटरपोल की मदद से एक गिरोह के नेटवर्क का भंडाफोड़ किया है। यह गिरोह उन लोगों को अपना शिकार बनाता था, जो चाइल्ड पोर्नोग्राफी के फोटो-वीडियो देखने के लिए उन्हें सोशल मीडिया पर तलाशते थे।
यह इंटरनेशनल गिरोह अमेरिका के ऐसे ही लोगों को फोन कर कानून के जाल में फंसाने का डर दिखाकर मोटी रकम ऐंठता था।
एफबीआई और दिल्ली पुलिस की स्पेशल सेल ने मिलकर इस साइबर क्राइम के खिलाफ ट्रांस नेशनल ऑपरेशन किया। इसमें पता चला कि गुजरात का पार्थ नाम का व्यक्ति युगांडा में रहकर कॉल सेंटर चला रहा था।
उसका एक गुर्गा खुद को उत्तम ढिल्लों नाम का अमेरिकी ड्रग एन्फोर्समेंट अफसर बताता और अमेरिकी नागरिकों को फोन कर इस मामले में गिरफ्तारी का डर दिखाता था।
इस मामले में वत्सल मेहता, पार्थ और उसके दो साथियों को गिरफ्तार किया गया है।
जांच में पता चला है कि ये आरोपी चाइल्ड पोर्नोग्राफी का डर दिखाकर अब तक 20 मिलियन डॉलर यानी करीब 165 करोड़ रुपए से ज्यादा रकम ऐंठ चुके हैं।
पुलिस को पूछताछ में पता चला कि ये गिरोह ट्विटर, इंस्टाग्राम, फेसबुक के जरिए अपना शिकार चुनता। इसके लिए उनकी एक रिसर्च टीम भी थी।
चाइल्ड पोर्नाेग्राफ्री की समस्या दिन-ब-दिन बढ़ती जा रही है। सोशल मीडिया भी इससे अछूता नहीं रहा। ये तो रही चाइल्ड पोर्नोग्राफी देखने वालों की बात, अब इसे बनाने वालों से जुड़े एक मामले पर भी गौर करते चलिए...
अमेरिका में 54 साल के क्लिंट रॉबर्ट स्क्रैम को बच्चों से संबंध बनाने और उनकी न्यूड फोटो-वीडियो मुहैया कराने वाली 4 वेबसाइट्स चलाने के आरोप में गिरफ्तार किया गया। उसे इसी साल मई में अमेरिकी कोर्ट ने बच्चों की पोर्नोग्राफी को बढ़ावा देने का दोषी माना।
ये वेबसाइटें डार्क वेब पर चल रही थीं, जिसमें बच्चों के ऐसे गंदे फोटो-वीडियो का विज्ञापन होता। गंदे वीडियो को फॉरवर्ड करने और एक्सचेंज में उनके बदले उसी तरह के वीडियो लेने का धंधा होता था।
इन वेबसाइटों पर जाने वाले लोगों को पहले इसकी सदस्यता लेनी होती और जब वे इसके मेंबर बन जाते तो वे 2 साल से ऊपर की उम्र के बच्चों की गंदी फोटो और उनके साथ गंदी हरकतों की फोटो-वीडियो पोस्ट करते।
इसके लिए बाकायदा स्टॉफ मेंबर रखे गए थे, जो वेबसाइट चलाने में माहिर थे। अमेरिकी कोर्ट ने रॉबर्ट को कम से कम 20 साल जेल और उसके बाद उम्रकैद की सजा दी। इस साल 12 अक्टूबर से उसकी सजा की शुरुआत होगी।
डार्क वेब ही नहीं, अब इंस्टाग्राम पर भी ऐसे वीडियो का धंधा
डार्क वेब पर आम आदमी शायद ही जाता हो। मगर, अब चाइल्ड सेक्शुअल अब्यूज की फोटो और वीडियो यानी चाइल्ड पोर्नोग्राफी का नया ठिकाना इंस्टाग्राम जैसी पॉपुलर सोशल मीडिया साइट बन रही है।
अगर आप अपने बच्चे की फोटो और वीडियो इंस्टाग्राम पर डालकर खुश हो रहे हैं तो संभल जाइए। बच्चों से संबंध बनाने की चाहत रखने वाले यानी पीडोफाइल लोग अब डार्क वेब के अलावा इंस्टाग्राम को भी अपने गलत धंधे का अड्‌डा बना रहे हैं।
जहां वे आसानी से ऐसे फोटो-वीडियो पैसे देकर हासिल कर लेते हैं। बच्चों के रेप की फोटो और वीडियो भी बनाकर इंस्टाग्राम पर बेची जा रही हैं।
द वॉल स्ट्रीट जनरल, स्टैनफोर्ड यूनिवर्सिटी और मेसाचुसेट्स एमहर्स्ट यूनिवर्सिटी की साझा रिसर्च में कहा गया है कि इंस्टाग्राम पर फल-फूल रहा चाइल्ड अब्यूज और सेक्स कंटेंट का यह बाजार ऐसे लोगों के लिए पसंदीदा जगह बन चुका है।
खबर से जुड़े इस पोल में अपनी राय दें
मनपसंद बच्चे से 'मुलाकात' की कीमत भी तय की जा रही है
साइबर फोरेंसिक एंड लॉ एक्सपर्ट मोनाली गुहा कहती हैं कि सबसे बड़ी बात यह है कि इंस्टाग्राम खुद ही बच्चों से जुड़े सेक्शुअल कंटेंट देखने के लिए बढ़ावा दे रहा है और उन्हें यहां आने के मौके दे रहा है।
वॉल स्ट्रीट जर्नल की रिपोर्ट के मुताबिक, लोग इंस्टाग्राम पर आते हैं और ‘हैशटैगपीडोहोर’ या ‘हैशटैग प्रीटीनसेक्स’ टाइप करते हैं और पीडोफाइल की दुनिया से जुड़ जाते हैं। यहां पर उन्हें ऐसा कंटेंट आसानी से मिल जाता है।
यहां तक कि पीडोफाइल लोगों को बच्चों से मुलाकात कराने की सर्विस और कीमत भी बताई जा रही है।
इंस्टाग्राम ही क्यों बन रहा है पीडोफाइल का घर, जानिए पूरा 'खेल'
मोनाली गुहा इस सवाल के जवाब में कहती हैं कि पहली बात तो इंस्टाग्राम और स्नैपचैट ऐसे प्लेटफॉर्म हैं, जहां युवा और छोटे बच्चे काफी संख्या में हैं, क्योंकि इसमें फोटो, वीडियो, रील्स बनाने और उसकी शेयरिंग की सुविधाएं हैं।
इन पर पीडोफाइल लोग नजर रखते हैं। वो बच्चों की आपत्तिजनक फोटो, छोटी-छोटी रील्स या वीडियो बनाकर आसानी से शेयर कर सकते हैं।
दूसरी बात यहां पर कुछ ऐसे हैशटैग इतनी आसानी से काम करते हैं जो चाइल्ड पोर्नोग्राफी के कंटेंट परोसने में मदद करते हैं।
तीसरी बात- इंस्टाग्राम का सिस्टम भी ऐसे कंटेंट को आसानी से मुहैया करवाता है, जो आम एल्गोरिदम है। इसका काम है कि व्यक्ति के इंट्रेस्ट का मटीरियल उसे दिया जाए।
कुछ मीम अकाउंट्स भी हैं जो ऐसा कंटेंट जोक्स के तौर पर परोसते हैं, जिससे इस तरह के कंटेंट से व्यक्ति जुड़ने लगता है।
यदि कोई व्यक्ति पोर्न कंटेंट को लगातार फॉलो करता है, तो इंस्टाग्राम उसकी फ्रेंड लिस्ट में शामिल लोगों को भी ऐसा ही कंटेंट ऑफर करता है। यह इंस्टाग्राम का कंटेंट की पॉपुलैरिटी बढ़ाने का तरीका है।
बीते साल सितंबर में ही दिल्ली पुलिस ने ट्विटर पर भी ऐसे 23 अकाउंट ब्लॉक कर दिए थे, जहां से चाइल्ड पोर्नोग्राफी और बच्चों के रेप के वीडियो पोस्ट किए जा रहे थे।
बच्चों का अकाउंट बनाकर दावा- इनके पोर्न वीडियो-फोटो देखें
कई बार इंस्टाग्राम पर कुछ अकाउंट ये भी दावा करते हैं कि ये अकाउंट बच्चों द्वारा ही चलाए जा रहे हैं। वे अपने विज्ञापन में लिखते हैं- ‘लिटिल स्लट फॉर यू।’ 10-12 साल तक के बच्चे खुद ही पीडोफाइल लोगों को अपने पोर्न वीडियो और फोटो देखने के लिए न्योता देते हैं।
एक नेटवर्क मैपिंग सॉफ्टवेयर मैलिगो के मुताबिक, इंस्टा पर ऐसे 112 अकाउंट मिले हैं, जो सेल्फ जेनरेटेड चाइल्ड सेक्स मटेरियल हैं और कहते हैं कि हमारी उम्र 12 साल से कम है। ऐसे अकाउंट के 22,000 खास फॉलोअर्स भी हैं।
वहीं, स्टैनफर्ड की टीम ने अपनी रिसर्च में यह भी पाया कि इंस्टाग्राम पर कम से कम 128 अकाउंट ऐसे मिले, जो ट्विटर पर चाइल्ड सेक्स अब्यूज मटेरियल बेच रहे थे। इंस्टाग्राम के 235 करोड़ अकाउंट हैं, जो खासकर टीनएज के बीच बेहद पॉपुलर है।
फोटो और वीडियो से छेड़छाड़ करके भी बेचा जा रहा है
मोनाली गुहा बताती हैं कि इंस्टाग्राम पर कुछ ‘कन्फेशन पेज’ भी होते हैं, जिस पर आकर बच्चे कहते हैं कि स्कूल की फलां लड़की उसे पसंद है, या वो लड़का उसे पसंद है। कोई कहता है ‘मुझे ये टीचर अच्छी लगती है।
फिर ये एक-दूसरे को ये बातें शेयर करते हैं। बच्चे अपनी फोटो या वीडियो शेयर करते हैं, जो कई बार किसी गलत ग्रुप में चली गई तो वहां से उस फोटो या वीडियो में छेड़छाड़ करके भी पोर्नोग्राफी को बढ़ावा दिया जाता है।
बेतहाशा कमाई और बेहिसाब यूजर्स ने बनाया चाइल्ड पोर्नोग्राफी का पूरा नेटवर्क
यूनिवर्सिटी ऑफ पोर्ट्समाउथ द्वारा कराई गई एक स्टडी के अनुसार, करीब 80 फीसदी डार्क नेट इंटरनेट ट्रैफिक पर चाइल्ड सेक्शुअल अब्यूज मटेरियल ऑफर करने वाली वेबसाइटें हैं। जिनकी कमाई तकरीबन 1 लाख करोड़ रुपए है।
अमेरिका के डिपार्टमेंट ऑफ जस्टिस ने साल 2019 में डार्क वेब चाइल्ड पोर्न साइट ‘वेलकम टू वीडियो’ पर बड़ी कार्रवाई की थी।
इस साइट का ऑपरेटर 23 साल का दक्षिण कोरियाई लड़का जॉन्ग वू सोन था, जिसे बाद में जेल हुई। 11 देशों में इस वेबसाइट के खिलाफ कार्रवाई हुई। 23 बच्चों को बचाया भी गया, जिन पर पोर्न वीडियो शूट कराए जाते थे।
मेटा ने बनाई टास्क फोर्स, 27 पीडोफाइल नेटवर्क पर कसी लगाम
इंस्टा की पेरेंट कंपनी मेटा ने इस पूरे मामले को लेकर टास्क फाेर्स बनाई है, मगर हैरानी की बात ये है कि इंस्टाग्राम का एल्गोरिदम ही बच्चों को सेक्शुअलाइज कर रहा है और उनके फोटो-वीडियो पोस्ट करते ही पीडोफाइल तक सूचनाएं भी पहुंचा रहा है।
मेटा ने ऐसे 127 पीडोफाइल नेटवर्क की पहचान की है, जो पोर्नोग्राफिक मटेरियल खरीद या बेच रहे हैं। मेटा ने इन नेटवर्क को डाउन कर दिया है।
मेटा ने इससे पहले जनवरी में ही चाइल्ड सेफ्टी पॉलिसी का उल्लंघन करने वाले 4.90 लाख अकांउट्स पर पाबंदी लगा दी थी।
3.2 करोड़ मामले चाइल्ड पोर्नोग्राफी के, 2021 के मुकाबले 47 फीसदी ज्यादा 
अमेरिका के एक गैर सरकारी संगठन ‘नेशनल सेंटर फॉर मिसिंग एंड एक्सप्लॉयटेड चिल्ड्रन’ की एक रिपोर्ट के मुताबिक, 2022 में इंटरनेट कंपनियों द्वारा चाइल्ड सेक्शुअल अब्यूज मटेरियल (CSAM) से जुड़े चाइल्ड पोर्नोग्राफी के 3.2 करोड़ रिपोर्ट दर्ज की गई थीं, जो 2021 के मुकाबले 47 फीसदी ज्यादा है।
वॉट्सऐप, फेसबुक और इंस्टाग्राम की पेरेंट कंपनी मेटा ने 85 फीसदी चाइल्ड पोर्नोग्राफी रिपोर्ट नेशनल सेंटर में दर्ज कराई थी। इसमें से अकेले करीब 50 लाख मामले तो इंस्टाग्राम के ही थे।
वहीं, ‘इंटरनेट वॉच फाउंडेशन’ की 2021 की रिपोर्ट के मुताबिक, 98 फीसदी चाइल्ड सेक्शुअल अब्यूज मटेरियल में 13 साल से कम उम्र के बच्चों का इस्तेमाल किया गया है।
इसमें से 30 फीसदी मटेरियल तो 10 साल से कम उम्र के बच्चों से जुड़ा है।
हैरान करने वाली बात यह है कि इंटरनेट पर चाइल्ड पोर्नोग्राफी मटेरियल करोड़ों की संख्या में अपलोड किया जा रहा है।
अमेरिका की ‘नेशनल सेंटर फॉर मिसिंग एंड एक्सप्लॉयटेड चिल्ड्रन’ की सहयोगी संस्था ‘साइबर टिपलाइन’ के मुताबिक, 2022 में बच्चों से जुड़े 4.5 करोड़ आपत्तिजनक फोटो और वीडियो अपलोड करने की रिपोर्ट मिली थीं, जो आए दिन बढ़ ही रही हैं।
पीडोफाइल लोग रेप करके भी बनाते हैं वीडियो
मोनाली गुहा कहती हैं कि पीडोफाइल लोग हिडन कैमरे से अपने आसपास के बच्चों के नहाने या बिना कपड़ों की फोटो या वीडियो बनाते हैं और डार्क वेब या इंस्टाग्राम पर एक गुप्त प्रोफाइल पर पोस्ट करते रहते हैं, जो किसी फर्जी नाम से चल रही होती हैं।
वहां कोई मेंबर ही दूसरे को इनवाइट करता है, ताकि किसी और को पता नहीं चल सके। वहीं, कुछ लोग ऐसे भी हैं, जो छोटे बच्चों का रेप भी करते हैं और उसकी फोटो और वीडियो बनाकर डार्क वेब पर बेचते हैं।
भारत में चाइल्ड पोर्न कंटेंट रखना और देखना भी अपराध, 5 साल कैद संभव
मोनाली गुहा के अनुसार, भारत में IT एक्ट की धारा 67B में चाइल्ड पोर्नोग्राफी के बारे में बताया गया है, जिसके अनुसार ऐसा करना गैरकानूनी है। चाइल्ड पोर्नोग्राफी की तस्वीरें बनाना, उसे बेचना और शेयर करना ये सभी गैरकानूनी हैं।
चाइल्ड पोर्न कंटेंट रखना और देखना भी अपराध है। इसके अलावा POSCO एक्ट, 2012 में भी धारा 14 और 15 में इसका जिक्र है।
ऐसे में इस तरह के मामलों में अलग अलग धाराओं के आधार पर कई केसों में 5 साल तक की सजा और लगभग 10 लाख रुपए तक का जुर्माना हो सकता है।
ग्राफिक्स: प्रेरणा झा, सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।